PETARA, ANTU! • Kuasa Mistik Antu Bunsu Petara
Tusun Ke-17 NAKA ke diatu utai ti udah dipansik aku bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ tau dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis, Sihir, enggau ti bukai ] Ba Tusun Ke-17 tu aku agi mai kita nampung pansik pasal Kuasa Dunya Mistik Antu Bunsu Petara. Sekali tu, aku agi nampung pasal kitai Iban ti agi megai agama adat tauka disebut sekeda orang pengarap lama. Iya bepun ari ajar Sengalang Burong enggau Orang Panggau Liabu enggau Gelong. Pengarap tu mudah dikelala ari kereban ti disebut PIRING enggau pengawa Gawai. Nya alai, kitai Iban ti agi megai pengarap nya, patut minta bantu Lemambang tauka Manang. Anang sengapa gaga, anang semina ngudah aja, anang tinchai aja laban Antu Bunsu Petara endang amat bisi lalu agi bekaul enggau mensia dunya tang…semina enggau pemendar Petara (God Almighty) aja. Enti Gawai nya enda betul, salah atur, kada sida nya deka datai, dih? Enti Gawai nya jai tuju, saru penemu, kada sida nya enda ringat, nyida, nganu sereta ngemedis, dih? GAWAI SANDAU HARI Sebedau pengawa berengkah pekakas ti patut dikena ngintu Gawai Sandau Hari nya endang udah disediaka orang ti empu pengawa nya. Seiku babi udah lading-lading di baruh langkau mit ti digaga ba ujung tanju. Perengka piring endang udah sedia dibantaika ba tikai di tanju. Sebatang teresang endang udah didirika ba benung tanju, diiyas enggau daun sabang, buah pinang enggau tambai. Seiku orang ti udah dipadu, endang sedia nyabut penatai pengabang enggau ai basu kaki di tanju maya nya. Tengah hari nya, dua iku orang ti udah dipadu nyadi tuai gawai nya endang iya Lemambang: Tuai Rumah Takin seduai Tuai Rumah Jinggut lalu ngaga kelingkang piring. Udah kelingkang tembu digaga pengawa miring pan belabuh. Maya ti miring nya, seiku agi Lemambang pan nyadaka biau iya. Orang ti empu pengawa nya pan duduk ba atas selebuan tawak minta berekat Lemambang. Leka biau iya endang madahka diri ngangauka Antu Bunsu Petara baka bala sida Sengalang Burong tujuh iku diri menyadi, Orang Panggau Libau enggau Orang Gelong. MINTA BEREKAT PETARA “Kita ti datai pia mega, anang tubuh puang, tubuh magang. Kita mai pengaruh gembar tubuh, mai ubat teruba ingat…” Nya munyi sekeda leka sampi Lemambang. Enggau simpul jaku ti pandak, iya minta Antu Bunsu Petara ti datai nya merekat Tuai Rumah Lanting ti empu Gawai nya. Kenu ku iya, Gawai Sandau Hari nya mega kena iya meri basa ngagai YB Tan Sri Datuk Amar Dr. James Masing ti datai maya “Majlis Pemimpin Bersama Rakyat” di rumah iya maya nya. Udah tembu bebiau seiku indai tuai orang ti dipilih orang ke empu pengawa nya pan meri babi mandi, nyugu lalu diberi makai piring mega. Tuju nya, awakka babi nya ngembuan atau ti manah sereta benasit. Udah tembu miring, atur pengawa nganjung lalu manggaika piring pan berengkah. Piring nya dianjung ngagai endur ti udah ditagaka sida. Sepinggai piring nya diengkah ba teresang ba tengah tanju nya. NGERANDANG JALAI Udah tembu pengawa nya, Lemambang seduai Tuai Rumah Lanting pan nguluka dua tiga iku orang bukai ngerandang bejalai niti ruai. Pengawa nya kena sida bebasa sereta nguluka pengabang Antu Bunsu Petara ti datai ngabang ngagai Gawai nya. Sida ti ngerandang nya, endang sedia enggau tabuh, tambai enggau seiku manuk ti ditanchang ba tambai nya. Udah nya pengawa ngayang babi ngena sangkuh pan berengkah. Udah babi mati, atau babi nya pan diulih enggau naka penyimat, takutka atau babi nya rusak. Pengawa tu endang dikereja orang ti landik sereta telaba meruti babi. Atau babi nya tadi pan disambut indai tuai orang ti meri babi nya makai sereta mandi tadi. Udah nya sida ti tuai-tuai sereta bisi penelaba ngelala nasit baa tau babi nya pan bepedaka atau babi nya. Manah atau babi nya ku sida, lebih-lebih agi bagi telesit enggau empu nya. Nya nunjukka orang ti empu pengawa nya deka gerai nyamai, gayu guru sereta betuah belimpah. Ukai pia aja kenu ku sida, nasit pengabang ti dipebasaka ti niki Rumah Lanting maya nya mega manah. Dalam agama adat Iban, temuai ti dipebasaka sida serumah nya mega disambut ngena adat miring. Tuju pengawa nya minta Petara tang nengah Antu Bunsu Petara merekat pengabang ke datai. Arapka kitai Iban mereti lalu enda bekelikuh pasal agama pangan diri ti bebida nya. Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik, ukai aku deka mai kita nyembah Antu tauka Antu Bunsu Petara tang tetap nyembah petara (God Almighty, Tuhan Allah Taala) taja kitai ngena chara ti bebida. 
See author's posts
